Okresná prokuratúra Bardejov 
Kellerova 7, 085 43 Bardejov 	

Sp. zn. : Pv 614/14/7701	Bardejov, 24.10.2014
EEČ : 2-54-112-2014

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Bardejov
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 28.08.2014 v čase o 02.52 hod. prišiel na prvé poschodie budovy popisného čísla 32, ktorá sa nachádza na Radničnom námestí v Bardejove, kde pristúpil k dverám vedúcim do skladu prevádzky IRISH PUBU, kde nohou vykopol kazetu, ktorá sa nachádza  v spodnej časti dverí, kde cez takto vzniknutý otvor vošiel do skladu, kde si otvoril 1 ks 0,33 litrovú fľašu minerálnej vody zn. Romerqulle, z ktorej časť odpil a následne cez okno v sklade vyšiel na rímsu budovy a po odkapovej rúre sa dostal von, čím takto svojim konaním pre poškodeného XXXXX, nar. XXXXX, bytom XXXXX, ul. XXXXX spôsobil škodu na minerálnej vode 1,-€ a na poškodení dverí spôsobil škodu vo výške 20,-€

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka PZ Obvodného oddelenia PZ v Bardejove zo dňa 28.08.2014 sp. zn. ČVS:ORP-XXXXX bolo obvinenému XXXXX vznesené obvinenie pre prečin krádeže podľa § 212 ods. 2,  písm. a/  Trestného zákona  pre skutok, ktorý je uvedený vo výrokovej časti tohto uznesenia.

	Vyšetrovanie predmetnej trestnej veci bolo policajným orgánom Obvodným oddelením PZ v Bardejove ukončené dňa 22.10.2014 a vyšetrovací spis bol predložený Okresnej prokuratúre XXXXX  s návrhom na podanie obžaloby na ďalšie konanie.
                                                                                                    
	Preskúmaním na vec sa vzťahujúceho vyšetrovacieho spisu bolo skúmané, či nie sú splnené podmienky na postup prokurátora podľa § 216 Trestného poriadku.

	Vo svojej  výpovedi dňa 28.08.2014 obvinený XXXXX v celom rozsahu priznal spáchanie skutku, ktorý sa mu kladie za vinu. Obvinený svoje konanie oľutoval a súhlasil s prípadným postupom podľa § 216 Trestného poriadku. Z výpovede poškodeného XXXXX je zrejme, že obvinený škodu v plnej výške uhradil.

	Z obsahu vyšetrovacieho spisu je zrejmé, že obvinený XXXXX nebol doposiaľ súdne trestaný. Posledné tri roky nie je vedený ani v evidencii priestupkov.

	Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b)	nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné opatrenie na jej náhradu, a 
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	Podľa ustanovenia § 212 ods.  2 písm. a/ Trestného zákona je stanovená trestná sadzba odňatia slobody  až na dva roky.

	Na základe vyššie uvedených skutočností bolo zistené, že obvinený XXXXX sa ku skutku, ktorý je mu kladený za vinu priznal a nie sú pochybnosti, že svoje priznanie vykonal slobodne vážne a zrozumiteľne. Svoje konanie oľutoval. Poškodenému bola škoda uhradená. Obvinený svojim doterajším životom preukázal, že rozhodnutie podľa ustanovenia § 316 Trestného poriadku možno považovať za postačujúce.

	Z uvedených dôvodov bolo preto rozhodnuté tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Jevčák
prokurátor